Ööstliche Vörstadt

De Ööstliche Vörstadt is en vun de 19 Stadtdelen vun Bremen. Se höört to'n Stadtbezirk Oost. 

Oortsdelen
Steentoor
De Steentoor warrt mit den Oortsdeel Oosterdoor tohopen (de to'n Bremer Stadtdeel Midden tohören deit) in Bremen Dat Viddel nömmt. Dor loopt in'e Midden de Straten Oosterdoorsteenweg un Vör den Steendoor dör, wo dat allerhand lüttje Ladens un Kröög to'n Amiseern gifft. Dat Viddel is fröher as Kwartier vun den Bremer Drogenhannel ankeken wurrn. Dor höört ok de Prostitutschoon vun Deerns to, de sik up düsse Aart jem ehren neegsten „Schööt“ verdenen müssen. 

En Steendoor hett dat dor nie nich geven, bloß en Hievbrugg över den Dobben. Dat weer en lüttjen Graven an't süüdliche Enn vun den Kohgraven. He deen an de Grenz vun Bremen woll ok as Landwehr. De Dobben weer mit en Siel in den Punkendiek mit de Werser verbunnen (dor gifft dat üm den hüdigen Stratennaam Sielwall in düsse Kant). Dune bi de Brugg över den Dobben stünn vörmaals en Wohrtoorn ut Steen. In düssen Steentoren kemen ok de Verbrekers, wenn se achter Trallen mössen. Later is dat Bremer Kaschott na dat Stadthuus an'n Domshoff un noch later na dat Tollhuus an'n Oosterdoor kamen. De Naam Steentoor kümmt also gor nich vun dat hoochdüütsche Woort för Door, man vun dat plattdüütsche Woort Toorn, wo de leste Bookstaav vun afslepen is, wat bi de mundfulen Plattdüütschen ja fökener vörkummt.

 Fesenfeld 
An'e Eck vun den Oortsdeel Fesenfeld liggt dat grote Stratenkrüüz Bismarckstraat- Swackhuser Heerstraten- Dobbenweg- Buten de Sleepmöhlen. Dor, wo hüde dat Geschäft för Huusholtswaren vun Rahmann steiht, stünn fröher dat Huus vun den Bremer Börgermeester Otto Gildemeister. De woll nich, dat dor en Pissoir för sien Huus henkeem un hett dor üm up egen Kosten den Centaurensoot upstellen laten. Vun düssen Soot hett de Centaurenaftheek up de annere Siet vund e Straat ehren Naam, ofschoonst de Soot al in de 1950er Johren vunwegen den Verkehr na de Bremer Neestadt henkamen is. Düsse Aftheek is boot vun den Architekten Carl Heinrich Behrens-Nicolai in den Stil vun den Noorddüütschen Backsteen-Expressionismus. Behrens-Nicolai hett ok den Bremer Ünnernehmer Julius Bamberger sien grodet Koophuus „Bambüdel“ plaant un 1929/30 boot. 

 Pedersweerder 
De Hälft vun den Pedersweerder maakt allerhand Sportanlagen rund üm dat Werserstadion ut. Hier is, midden in de Stadt, man an den Stroom, de SV Werder Bremen tohuse. De annere Deel vun den Pedersweerder sünd Wohnhüser rund um de Hamborger Straten to. De sünd tomeist in dat leste Drüddel vun dat 19. Johrhunnert un an den Anfang vun dat 20. Johrhunnert boot wurrn. Faken gifft dat dor Eenbahnstraten.

Dat Woort „Weerder“ in den Naam hett mit de Tiet to kriegen, as just in'n Süden vun de Dünen langs de Werser (wo de Straat na Veern up langslopen dö) en olen Werserarm weer. De dreeg den Naam „Dat swarte Meer“. Dor gifft dat üm in düsse Kant den Stratennaam „An't swarte Meer“. Na dat sware Hoochwater vun 1881, as bit herto to'n lesten Mol de Diek an de Wümm braken is, hefft se wieder na de Werser ran en starkern un högern Diek boot, just dör den vörmoligen Weerder twuschen Werser un Swartet Meer dör. De ene Deel is butendieks bleven (hüde Sportanlagen), de annere binnendieks kamen. Dat is de Deel rund üm de Hamborger Straten to. Vunwegen dat dat Swarte Meer toschutt wurrn is, is de Weerder hüdigendags keen Weerder mehr. 

 Hulsbarg 

Hier liggt dat Klinikum Bremen-Midde (ok Zentralkrankenhuus St.-Jürgen-Straat), un maakt en groten Deel vun düssen Oortsdeel ut. 

 Weblinks 
 Ööstliche Vörstadt up www.bremen.de (hoochdüütsch)
 www.dasviertel.de, Website vun de Grupp "Das Viertel" (hoochdüütsch)
 www.peterswerder.net, Website vun de Warfgrupp  Pedersweerder (hoochdüütsch)

Kategorie:Oort
Kategorie:Bremen